
Szén nanocső hordozós mágneses nanorészecskék adszorpciós vizsgálata

Kulcsszavak: adszorpció; víztisztítás; szén nanocső; nehézfém; metilénkék
Az adszorpció felületen történő megkötődés, mely történhet fizikai (fiziszorpció) vagy kémiai (kemiszorpció) úton. Szerepe van a gázok és a folyadékok tisztításában. Széleskörűen használják az ipari elválasztástechnikában, szagelszívó- és levegőtisztító berendezésekben, valamint nem utolsó sorban az ipari szennyvíztisztításban. A bányaművekből, elektronikai iparból, galvanizáló, textilipari és petrolkémiai üzemekből származó szennyvízben kimutathatóak a nehézfémionok, mint például a kobalt, réz, nikkel, ólom, króm és cink. Ezek a szennyező anyagok káros hatást gyakorolnak mind az emberi, mind a biológiai szervezetekre és a vízi élővilágra. Az adszorpcióval végzett víztisztítás lényege, hogy a tisztítandó vízben levő molekulák és ionok megkötődnek (adszorbeátum) a vízhez adott szilárd anyag (adszorbens) felületén. Ezután a szennyező anyagot tartalmazó adszorbenst eltávolítják a tisztított közegből, így használatra kész vizet kapunk.
Kutatásom során szén nanocső hordozós mágneses nanorészecskék adszorpciós vizsgálatával foglalkoztam. Kísérleteim során, ólom-, nikkel- és réz-ion tartalmú, valamint metilénkéket tartalmazó oldatokban vizsgáltam az adszorbens megkötő képességét. A teszteket a kompozit adszorbensen kívül elvégeztem külön a mágneses nanorészecskével és a bambusz szerkezetű szén nanocsővel is. A kísérletek alkalmával vizsgáltam idő, pH és koncentráció függést egyaránt. 



